b'\n_START_ARTICLE_\nArgyria\n_START_PARAGRAPH_\nArgyria on sairaus, joka voi puhjeta hopean tai kolloidisen hopean pitk\xc3\xa4aikaisesta nauttimisesta tai altistumisesta sille. Argyria aiheuttaa pysyv\xc3\xa4n harmaan tai harmaalaikkuisen v\xc3\xa4rin ihoon, silmiin, sis\xc3\xa4elimiin ja my\xc3\xb6s hermosoluihin. Sairaus on harvinainen, mutta vuosina 1802\xe2\x80\x931950 on raportoitu 365 tapausta. Joskus harvoin on todettu yhteys argyrian ja neurotoksisuuden v\xc3\xa4lill\xc3\xa4._NEWLINE_Argyrian n\xc3\xa4kyvin ilmentym\xc3\xa4 on ihon siniharmaa v\xc3\xa4ri. V\xc3\xa4ri voi aluksi olla pienell\xc3\xa4 ihoalueella tai v\xc3\xa4rin v\xc3\xa4h\xc3\xa4isen\xc3\xa4 muuttumisena, mutta voi lopulta peitt\xc3\xa4\xc3\xa4 koko ruumiin. Joillakin voi ensimm\xc3\xa4inen oire olla ikenien v\xc3\xa4rimuutos joko harmaaksi tai ruskeaksi. Iho voi paikoin hyperpigmentoitua. V\xc3\xa4rin m\xc3\xa4\xc3\xa4r\xc3\xa4 riippuu elimist\xc3\xb6\xc3\xb6n joutuneen hopean m\xc3\xa4\xc3\xa4r\xc3\xa4st\xc3\xa4._NEWLINE_Hopea aiheuttaa mahalaukussa kemiallisen reaktion. Hopea hajoaa ja siirtyy verenkiertoon. Ihmisen saamasta hopeasta suurin osa poistuu viikon kuluessa ulosteen ja virtsan mukana. Jos hopeaa on joutunut elimist\xc3\xb6\xc3\xb6n niin paljon, ettei kaikki ehdi poistua, se voi varastoitua ihoon ja muihin kudoksiin, joihin sit\xc3\xa4 kertyy yh\xc3\xa4 suurempia m\xc3\xa4\xc3\xa4ri\xc3\xa4. Kun iho sitten altistuu valolle, se muuttuu siniharmaaksi.'